સેમસંગના કામદારોએ યુનિયન બનાવ્યું નથી કે સેમસંગે બનવા દીધું નથી. સેમસંગના વળતર દાવા કરવાના ૬ કેસમાં સંડોવાયેલા ૧૦ કામદાર એવા છે જેમાં રસાયણોના સંપર્કોની માહિતી રજુ ન કરવા પાછળ કંપનીએ આપેલું કારણ હતું-વ્યાવસાયિક ગુપ્તતા (ટ્રેડ સીક્રેટ). કંપનીએ અનેકવાર સરકારને વિનંતી કરી છે કે આ કેસ સંદર્ભે કામદારોને થતા રસાયણોના સંપર્કોની વિગત જાહેર કરવી નહી. કારણ તેમ થશે તો તેમના ધંધાની ગુપ્તતા જોખમાશે. ૧૫ કામદારો વતી આ દાવામાં હાજર થતા વકીલે જણાવ્યું કે અમારે આ ગુપ્તતા બાબત બહુ લડવું પડે છે. જો સેમસંગને એમ લાગે કે અમુક માહિતી રજુ કરવાથી દાવામાં તેને નુકસાન થશે તો તરત એ ગુપ્તતાનું બહાનું આગળ ધરી માહિતી રજુ કરવા દેશે નહી. સરકારી નિરિક્ષકોની તપાસના અહેવાલો જયારે માગવામાં આવે છે ત્યારે આ ગુપ્તતાના બહાને કંપની વાંધો ઉઠાવે છે. કોરિયાના કાયદા મુજબ આ દસ્તાવેજો કંપનીની માલિકીના ગણાય છે. સરકારી અધિકારીઓ પોતાનો બચાવ કરતાં જણાવે છે કે કોર્પોરેટના હિતોનું અમારે પહેલું ધ્યાન રાખવું પડે. ધંધાની ગુપ્તતાના દાવાનું મુલ્યાંકન કરવું અઘરું હોય છે અને કંપનીની ઇચ્છા વિરૂધ્ધ જો અમે માહિતી આપીએ તો કંપની અમારી વિરૂધ્ધ કાનુની પગલાં લે તેવો અમને ડર હોય છે. જો કે કામદારોના વકીલનું કહેવું છે કે વ્યાવસાયિક રોગો અંગેના કાયદાની જોગવાઇ અનુસાર તો કંપનીએ કામદારોના સંપર્ક સંબંધી માહિતી પૂરી પાડવી પડે. દ. કોરિયાની સરકારી સંસ્થા “કોશા” (આપણા ફેકટરી ઇન્સપેકટર જેવી સંસ્થા)ના અધિકારીઓ કહે છે કે, “અમારા ગ્રાહકોની ગુપ્તતાનું અમારે રક્ષણ કરવું પડે. કારણ આખરે સવાલ તો ભરોસાનો છે.” પોતાની પ્રતિક્રિયા આપતાં સેમસંગે જણાવ્યું કે એણે કયારેય ઇરાદાપુર્વક કામદારોને માહિતી મેળવતાં રોકયા નથી. તેણે જે જાહેર કરવી પડે તેવી રસાયણોની માહિતી બાબત કંપની સંપૂર્ણપણે પારદર્શક છે. માહિતી ગેરકાયદે અટકાવી હોય તેવો એક પણ બનાવ નથી, તેમણે ઉમેર્યું. પરંતુ હજુ ગયા વર્ષે કોર્ટમાંથી મેળવેલા દસ્તાવેજોમાં એવું જોવા મળ્યું છે કે સેમસંગે સરકારને પત્ર લખીને કામદારોને રસાયણોનો સંપર્ક કેટલા પ્રમાણમાં હતો તેની વિગતો જાહેર ન કરવા જણાવ્યું હતું. જો કોર્ટમાં કામદારોના વળતર દાવા સંદર્ભે ન્યાયાધીશ વિનંતી કરે તો પણ ન આપવા જણાવવામાં આવ્યું હતું. કંપનીએ પોતાના પત્રમાં જણાવ્યું કે પદાર્થના નામ અને તેનું પ્રમાણ જાહેર કરવામાં આવશે તો તેના ઘરઆંગણાના અને પરદેશના ધંધાકીય હરીફોને ટેકનોલોજીની જાણ થશે અને કંપનીની સ્પર્ધાત્મકતા ઘટશે. તેથી માહિતીને તદ્દન ગુપ્ત રાખવા વિનંતી છે. કંપની પોતાની વેબસાઇટ પર મોટા દાવા કરે છે અને જણાવે છે કે કામદારોને થતા રસાયણના સંપર્ક પર સતત ૨૪ કલાક દેખરેખ રાખવામાં આવે છે, રસાયણોનું તેમનું મેનેજમેન્ટ અત્યંત ઘનિષ્ઠ અને અત્યાધુનીક છે. એ રસાયણોની યાદી તો આપે છે પણ સંપર્કની માત્રા અને શી રીતે એ રસાયણોનું મેનેજમેન્ટ કરે છે તેની માહિતી દબાવી રાખે છે. ચીપનું ઉત્પાદન કરતા તેના એકમોમાં ૨૦૧૨માં સરકારી નિરિક્ષણ દરમિયાન બેન્ઝીન અને ફોર્મલ્ડીહાઇડ મળ્યા પછી જ તેણે ઝેરી રસાયણોની આડપેદાશોની હવામાં હાજરીનું માપન અને દેખરેખ રાખવાનું શરુ કર્યું.